चेहरे पर हंसी और उम्मीद की आशा लिए ईश्वर मैदान पर अपनी कला दिखाने के लिए उत्सुक दिखा। मई महीने की भीषण गर्मी और उस पर तपती दोपहर। बल्लेबाजों को तेज गेंदबाजी का अभ्यास देने के लिए ईश्वर को कहा गया। गेंद को 140 किलोमीटर और उससे ज्यादा की रफ्तार से सही दिशा और सटीक टप्पे पर गेंद फेकने के लिए ईश्वर को बुलाया गया था। उसके गेंद फेकने की कला में वर्षों का कड़ा परिश्रम साफ दिखा। कंधे और उससे ऊपर तेजी से उठती गेंद फेक रहे थे। उस पर सही दिशा और टप्पे का शानदार मिश्रण था। चार घंटे तक ईश्वर लगातार ऐसी ही तेज गेंद फेकते रहे। एक के बाद एक बल्लेबाज थक कर पसीने से लथपथ नैट से बाहर आते रहे मगर ईश्वर को थकान का अता-पता नहीं था। उनमें गजब की कला और परिश्रम की लगन थी।